Accredited Investors คือใคร แตกต่างกับผู้ลงทุนรายย่อยอย่างไร
ในฝั่งผู้ซื้อ ซึ่งมีความสามารถในการรับความเสี่ยงไม่เท่ากัน 
ตลอดช่วงหลายสิบปีที่ผ่านมา ตลาดหลักทรัพย์ ก.ล.ต. บริษัทหลักทรัพย์ และหน่วยงานตลาดทุนต่างๆ ได้สนับสนุนการให้ความรู้เกี่ยวกับตลาดทุนมากขึ้นเรื่อยๆ ในทุกช่องทางสื่อ ทั้งแบบออนไลน์และออฟไลน์ จนผู้ลงทุนเริ่มมีความรู้ความเข้าใจมากขึ้น และมีช่องทางการเข้าถึงตลาดทุนมากขึ้น จึงน่าจะถึงเวลาที่มาตรการควบคุมทั้งหลายเหล่านี้ควรจะมีการผ่อนปรนลง เพื่อเปิดโอกาสให้ผู้ลงทุนรับความเสี่ยงมากขึ้น ระมัดระวังการลงทุนเองมากขึ้น

แต่เพราะ ก.ล.ต. ยังมีความกังวลเกี่ยวกับความสามารถในการรับความเสี่ยงของผู้ลงทุนรายย่อย 
ในปี 2555 คณะกรรมการ ก.ล.ต. และคณะกรรมการกำกับตลาดทุนจึงเห็นชอบให้มีการกำหนดลักษณะผู้ลงทุนที่ได้รับการรับรองหรือประเภท Accredited Investors (AI) รวมทั้งอนุญาตให้มีการเสนอขายสินค้ากับผู้ลงทุนกลุ่มนี้ได้ ต่อไปนี้:
1.  ตราสารหนี้ที่ไม่มีการจัดอันดับความน่าเชือถือ (Unrated Bonds)
2.  กองทุนรวมสำหรับผู้ลงทุนที่มิใช่รายย่อย ซึ่งสามารถลงทุนในตราสารหนี้ที่ไม่มีการจัดอันดับความน่าเชื่อถือหรือมีอันดับความน่าเชื่อถือต่ำกว่า Investment Grade ได้โดยไม่จำกัดอัตราส่วนการลงทุน
 
โดย ก.ล.ต. ได้กำหนดให้ Accredited Investors ประกอบด้วยผู้ลงทุน 2 ประเภท ได้แก่:
1.  ผู้ลงทุนสถาบัน เช่น ธนาคารพาณิชย์ กองทุนรวม กองทุนสำรองเลี้ยงชีพ เป็นต้น
2.  ผู้ลงทุนรายใหญ่ที่มีคุณสมบัติตามที่กำหนด (High Net Worth) โดย
-  กรณีเป็นบุคคลธรรมดาต้องมีสินทรัพย์สุทธิตั้งแต่ 50 ล้านบาทขึ้นไป หรือมีรายได้ต่อปีตั้งแต่ 4 ล้านบาทขึ้นไป หรือมีเงินลงทุนในหลักทรัพย์ตั้งแต่ 10 ล้านบาทขึ้นไป สามารถพิจารณารวมกับคู่สมรสได้ ส่วน
-  กรณีเป็นนิติบุคคลต้องมีส่วนของผู้ถือหุ้นตั้งแต่ 100 ล้านบาทขึ้นไป หรือมีเงินลงทุนในหลักทรัพย์ตั้งแต่ 20 ล้านบาทขึ้นไป
 
จะเห็นได้ว่าหลักเกณฑ์ในการกำหนด Accredited Investors ใช้หลักเกณฑ์ในเรื่องของสินทรัพย์ รายได้ และเงินลงทุนเป็นหลัก ทำให้ผู้ลงทุนรายย่อยที่มีหลักทรัพย์หรือรายได้น้อย ไม่มีโอกาสในการลงทุนในหลักทรัพย์เหล่านี้ 
ผู้ลงทุนหลายๆ คนจึงเกิดความรู้สึกว่าเป็นการจำกัดและทำให้คนรวย รวยขึ้นไปอีก ส่วนคนจนกลับขาดโอกาสในการลงทุนในสินทรัพย์เสี่ยงสูง จึงขาดโอกาสที่จะลืมตาอ้าปากได้จากผลตอบแทนจากการลงทุน

เมื่อ ก.ล.ต. มีนโยบายกำหนดหลักเกณฑ์เกี่ยวกับคุณสมบัติของผู้ลงทุนในลักษณะเดียวกับที่ทำมาก่อนหน้านี้ กับการลงทุนในคริปโตเคอร์เรนซี รวมทั้งกำหนดให้มีการทดสอบความรู้เกี่ยวกับการลงทุน (Knowledge Test) ก่อนการลงทุนในสินทรัพย์ดิจิทัล ซึ่งเพิ่งมีการเปิดรับความคิดเห็นไปเมื่อเร็วๆ นี้ จึงเกิดกระแสต่อต้านจากผู้ลงทุนและผู้ประกอบการธุรกิจสินทรัพย์ดิจิตัลอย่างมากว่าไม่ควรนำมาตรการทางด้านคุณสมบัติด้านฐานะทางการเงินมาบังคับใช้อย่างเข้มงวด และอาจจะควรใช้คุณสมบัติทางความรู้ และวิธีการจำกัดความเสี่ยงในรูปแบบอื่นแทน 
จนในวันที่ 1 เมษายน 2564 ก.ล.ต. ก็ได้ออกหลักเกณฑ์อย่างเป็นทางการว่า :
-  หากเป็นผู้ลงทุนมีความประสบการณ์ในการซื้อขายคริปโตเคอร์เรนซีอยู่แล้ว สามารถลงทุนได้ แต่
-  หากนักลงทุนรายใหม่ที่ไม่มีความรู้ในการลงทุนด้านนี้จะต้องมีการเข้าคอร์สอบรมความรู้หรือผ่านการทดสอบความรู้ โดยทางผู้ประกอบธุรกิจต้องดูแลให้เกิดขึ้น 
ขณะเดียวกันในส่วนของ ก.ล.ต. พร้อมเป็นผู้สนับสนุน โดยจะมีการจัดหลักสูตรการให้ความรู้ ‘คริปโต 101’ กับผู้ที่สนใจลงทุน และจะร่วมมือกับผู้ประกอบธุรกิจจัดทำแบบทดสอบมาตรฐานต่อไป

นอกจากนี้แล้วยังมีประเด็นในเรื่องของบริษัทสตาร์ทอัพ ซึ่งเป็นความหวังในการก้าวเข้าสู่ S-Curve ใหม่ของประเทศไทย และอาจจะมีผลตอบแทนสูงกว่าการลงทุนในบริษัทจดทะเบียนในตลาดหลักทรัพย์ แต่ก็มีความเสี่ยงสูง ทุกวันนี้ การลงทุนในบริษัทเหล่านี้จึงจำกัดตัวอยู่ในวงแคบ เช่น กับผู้ลงทุนรายใหญ่และผู้ลงทุนแบบธุรกิจเงินร่วมลงทุน (Venture Capital) เป็นต้น

ตลาดหลักทรัพย์เล็งเห็นถึงความสำคัญกับการส่งเสริมธุรกิจสตาร์ทอัพ รวมไปถึงการเปิดโอกาสให้กับผู้ลงทุนรายย่อยในการเข้าถึงการลงทุนในบริษัทสตาร์ทอัพ จึงได้มีโครงการที่จะนำบริษัทเหล่านี้เข้าทำการซื้อขายในกระดานใหม่ที่จะเปิดให้กับบริษัทเหล่านี้ โดยเฉพาะในโครงการ LiVE Platform และพยายามทำให้บริษัทที่จะเข้ามาทำการซื้อขายเป็นบริษัทที่มีคุณภาพพอสมควรและมีอนาคตที่ชัดเจน มีความสามารถในการระดมทุนใหม่เพื่อขยายกิจการ และเติบโตเป็นบริษัทที่มั่นคง และเติบใหญ่ในอนาคต

แต่เพื่อเป็นการปกป้องผู้ลงทุน จึงมีความเป็นไปได้มากว่ามาตรการในลักษณะเดียวกันกับการกำหนดคุณสมบัติของผู้ลงทุนในสินทรัพย์ดิจิทัลอาจจะถูกนำมาใช้กับการลงทุนในบริษัทสตาร์ทอัพด้วยเหมือนกัน เพื่อลดความเสี่ยงของผู้ลงทุนรายย่อยที่อาจจะยังไม่มีความเข้าใจในเรื่องของความเสี่ยงของบริษัทสตาร์ทอัพที่อาจจะสูงกว่าบริษัทจดทะเบียนในตลาดหลักทรัพย์มาก และต้องมีการกระจายการลงทุนที่ดี เพื่อลดความเสี่ยงในการลงทุน รวมไปถึงมาตรการในการเสริมสร้างความรู้และให้ข้อมูลที่จำเป็นให้กับผู้ลงทุน

อย่างไรก็ตาม การที่ ก.ล.ต. และตลาดหลักทรัพย์มีนโยบายขยายช่องทาง และประเภทสินทรัพย์ใหม่ๆ ให้ผู้ลงทุนทั่วไปตามความต้องการของผู้ลงทุน โดยเห็นว่าผู้ลงทุนมีความรู้ความเข้าใจด้านการลงทุนในสินทรัพย์นั้นๆ และความสามารถในการเข้าถึงข้อมูลที่เกี่ยวข้องมากขึ้นนั้น ผู้ลงทุนก็ต้องปรับตัวด้วยเช่นกัน โดยใช้ข้อมูลต่างๆ ให้เป็นประโยชน์กับการลงทุน รู้จักบริหารความเสี่ยง รวมไปถึงการหลีกเลี่ยงการลงทุนในหลักทรัพย์ที่มีซับซ้อนเกินกว่าความเข้าใจ มีคุณภาพต่ำ หรือความเสี่ยงสูงเกินกว่าที่ตนเองจะยอมรับได้เช่นกัน

ซึ่งแผนการดำเนินงานและหลักเกณฑ์ทั้งหลายเหล่านี้กำลังอยู่ในขั้นตอนการร่างและทบทวน และจะมีการเปิดรับฟังความคิดเห็นเป็นการทั่วไปในอีกไม่นานนัก ผู้ที่สนใจที่จะลงทุนในหลักทรัพย์รูปแบบใหม่ๆ ทั้งสินทรัพย์ดิจิทัลและบริษัทสตาร์ทอัพควรที่จะติดตามศึกษาและให้ความเห็น เพื่อสร้างตลาดใหม่ที่จะสร้างโอกาสในการสร้างผลตอบแทนที่ดี และสร้างโอกาสในการพัฒนาประเทศไปพร้อมๆ กัน
ความรู้ทางการเงิน,ตลาดการเงิน & ผลิตภัณฑ์และบริการทางการเงิน